**ARGUMENTAREA NECESITĂȚII**

**privind iniţierea negocierilor şi aprobarea semnării**

**Protocolului de cooperare între Ministerul Afacerilor Interne din Republica Moldova și Ministerul Afacerilor Interne din România**

**în domeniul formării personalului**

1. **Descrierea Protocolului**

**Informaţii generale**

 Protocolul de cooperare între Ministerul Afacerilor Interne din Republica Moldova și Ministerul Afacerilor Interne din România în domeniul formării personalului reprezintă un mijloc și o sursă externă de formare a angajaților MAI în domenii punctuale în cadrul instituțiilor de profil ale Părții române.

Protocolul vizat cuprinde 13 articole care reglementează principalele aspecte de cooperare moldo-română privind instruirea personalului, după cum urmează: domeniile de colaborare, instituțiile de formare profesională, cadrul de cooperare, obligațiile Părților, angajamentele financiare, recunoașterea reciprocă a diplomelor/certificatelor de absolvire.

 Obiectul Protocolului îl constituie consolidarea relațiilor bilaterale de colaborare și asigurarea instruirii personalului polițienesc la standardele internaționale și europene.

 Scopul acestui instrument juridic internațional este de a organiza și desfășura formarea angajaților MAI al Republicii Moldova în instituții de formare profesională ale MAI din România, și dezvoltarea relațiilor de cooperare privind pregătirea profesională între structurile de specialitate și instituțiile de formare profesioanală ale Părților.

 Menționăm că în conformitate cu prevederile pct. (5) al art.13 din Protocol, la data intrării în vigoare a acestuia, Protocolul între Ministerul de Interne al României și Ministerul Afacerilor Interne al Republicii Moldova privind colaborarea și ajutorul reciproc în domeniul pregătirii cadrelor, semnat la București, la 23 mai 1997, își va înceta valabilitatea.

 La fel, conform pct. (2) al art. 13, prezentul Protocol de cooperare se încheie pe o perioadă de cinci ani și se prelungește, automat, pentru noi perioade de cîte cinci ani, dacă Părțile convin astfel.

 Potrivit pct. (3) al art. 13, oricare dintre Părți poate denunța Protocolul de cooperare, prin notificare scrisă transmisă celeilalte Părți, prin canale diplomatice. Denunțarea produce efecte juridice de la data recepționării notificării.

 Părțile, de comun acord, pot modifica sau completa Protocolul de cooperare, prin act adițional, în funcție de necesitățile de dezvoltare ale cooperării.

1. **Analiza de impact**

 Realitatea a demonstrat că instruirea şi perfecționarea personalului autorităților polițieneşti constituie o condiție imperativă pentru îndeplinirea eficientă a misiunilor acestora față de societatea civilă. MAI acordă o atenție sporită activităților de formare şi perfecționare a capacitaților angajaților poliției în vederea apărării drepturilor și libertăților fundamentale ale persoanei, menținerii, asigurării și restabilirii ordinii și securității publice, prevenirii, investigării și descoperii infracțiunilor, precum și altor domenii ce contribuie la dezvoltarea resurselor umane calificate.

 Scopul final al încheierii Protocolului de cooperare vizat este consolidarea cadrului juridic în vederea perfecționării capacităților profesionale ale personalului polițienesc al Părților.

 În conformitate cu prevederile art. 5 și art. 6 din Protocol, Părțile își asumă o serie de obligații pentru atingerea obiectivelor propuse. Astfel, principalele obligații ale MAI al Republicii Moldova sunt următoarele:

* transmiterea, în timp util, în adresa MAI al României, a informațiilor necesare întocmirii Planului anual de cooperare;
* recrutarea și selecționarea personalului care urmează a fi instruit în România;
* participarea la elaborarea, în cooperare cu structurile de specialitate ale furnizorului de pregătire, a documentelor didactice pentru formarea personalului, în funcție de nevoile de pregătire și particularitățile identificate;
* asigurarea desfășurării în unitățile proprii a stagiului de practică al elevilor/studenților/cursanților;
* suportarea cheltuielilor de deplasare ale elevilor, studenților, cursanților la și de la cursuri, în și din stagiul de practică, în și din vacanțe etc.

La rîndul său, MAI din România își asumă următoarele obligații de bază:

* elaborarea, în conformitate cu structurile de specialitate ale beneficiarului, a documentelor de specialitate pentru organizarea și desfășurarea programelor de formare, în funcție de nevoile de formare și particularitățile identificate;
* asigurarea, în limitele convenite, a personalului didactic/formatorilor, mijloacelor de învățămînt, dotărilor, spațiilor de cazare și hrănire, precum și altor elemente financiare și logistice necesare organizării și desfășurării procesului didactic;
* asigurarea organizării și desfășurării procesului de formare a personalului, conform reglementărilor și documentelor didactice proprii, dacă nu s-a convenit altfel;
* eliberarea actelor de studii potrivit prevederilor legislației naționale în vigoare.

 În conformitate cu prevederile art.11, în cazul apariției situațiilor neprevăzute care împiedică desfășurarea activităților de cooperare planificate, Părțile se notifică reciproc, prin telefon, fax, e-mail, sau alte mijloace de comunicare disponibile, revenind ulterior cu o notă scrisă în care sunt descrise evenimentele care au intervenit și sunt propuse soluții în consecință.

 **Aspectul politic, social și cultural**

În contextul continuării reformei MAI, dimensiunea resurselor umane calificate constituie temelia unei instituții moderne bazate pe profesionalism.

În conformitate cu prevederile art.12, încheierea Protocolului de cooperare în cauză nu afectează drepturile și obligațiile Părților ce decurg din alte tratate internaționale încheiate de acestea.

**Aspectul economic și de mediu**

Protocolul de cooperare prenotat va consolida relațiile bilaterale de colaborare moldo-române și va asigura desfășurarea instruirilor în beneficiul personalului polițienesc al MAI la standardele internaționale și europene existente.

De asemenea, încheierea Protocolului va avea un impact pozitiv asupra formării personalului Părților.

 **Aspectul normativ**

În proiectul Protocolului vizat nu au fost atestate incompatibilităţi cu alte tratate internaţionale în vigoare pentru Republica Moldova.

Totodată, menționăm că cadrul legislativ al Republicii Moldova în domeniul instruirii și formării personalului polițienesc actualmente este reprezentat de următoarele acte normative:

* Codul Muncii al RM nr.154 din 28.03.2003 (Titlul VIII).
* Legea nr.158 din 04.07.2008 cu privire la funcția publică și statutul funcționarului public (Capitolul V, Secțiunea a 3-a).
* Legea nr.320 din 27.12.2012 cu privire la activitatea Poliției și statutul polițistului (art.17).
* Hotărârea Guvernului nr.1224 din 09.11.2004 cu privire la organizarea formării profesionale continue.

Semnarea acestui instrument juridic internațional nu va condiţiona adoptarea unor acte normative noi sau modificarea celor existente, şi nu contravine legislaţiei naţionale în vigoare şi angajamentelor internaţionale asumate de Republica Moldova.

În temeiul alin.(3) al art.8/1 din Legea nr.595 din 24.09.1999, propunem inițierea negocierilor și aprobarea semnării Protocolului în cauză prin emiterea unei singure decizii, întrucît proiectul propus spre semnare nu conţine diferenţe de fond faţă de proiectul iniţial al Protocolului, iar textul în varianta finală a fost agreat de ambele Părți.

Astfel, în vederea dezvoltării relațiilor de cooperare privind instruirea și pregătirea profesională între structurile de specialitate și instituțiile de formare profesională ale Republicii Moldova și României, considerăm oportună semnarea Protocolului de cooperare sus-menționat.

Notăm că proiectul Protocolului în cauză a fost avizat pozitiv de autoritățile naționale, precum și de subdiviziunile MAI.

**Aspectul instituțional și organizatoric**

Instrumentul juridic internațional în discuție este vital pentru MAI al Republicii Moldova, întrucît va crea un cadru de colaborare între Republica Moldova şi România, care va asigura formarea personalului polițienesc al celor două state în cadrul instituțiilor de formare profesională inițială și continuă pe niveluri de învățământ, respectiv postliceal, superior și pentru formarea continuă non universitară.

Protocolul stabilește domeniile de cooperare în baza cărora se va elabora Planul anual de cooperare, instituțiile în cadrul cărora se va desfășura formarea profesională.

Ansamblul activităţilor de cooperare prevăzute de Protocolul de cooperare în cauză vor fi desfăşurate de către Părţi în strictă conformitate cu legislaţia lor naţională, angajamentele internaţionale şi, pentru partea română, cu legislaţia europeană.

Astfel, Părţile convin de a pune în aplicare modalităţi de cooperare care au ca finalitate formarea personalului lor: elaborarea documentelor de organizare, planificare, desfășurare și evaluare a procesului de formare a personalului, acordarea de consultanță privind elaborarea/actualizarea standardelor ocupaționale, desfășurarea stagiilor de practică etc.

De asemenea, pentru asigurarea unei legături nemijlocite, instituţiile de formare profesională vor desemna persoane de contact, ale căror coordonate (nume, prenume, funcţie, telefon, fax, adresă poştală, adresă e-mail) vor fi comunicate Părţilor, în termen de 30 de zile de la data intrării în vigoare a prezentului Protocol de cooperare.

**Aspectul financiar**

 În conformitate cu alin.(1) al art.9 din proiectul Protocolului vizat, soluţionarea aspectelor financiare şi logistice pentru organizarea vizitelor reciproce care au ca scop dezvoltarea relaţiilor de cooperare privind pregătirea profesională între instituţiile de formare profesională ale Părţilor, se realizează după cum urmează:

1. Partea invitată suportă cheltuielile de călătorie ale persoanelor şi mijloacelor de transport proprii;
2. Partea primitoare suportă cheltuielile privind cazarea, hrănirea şi organizarea programelor locale pentru persoanele desemnate de către cealaltă Parte;
3. Partea primitoare asigură cu mijloace proprii transportul intern pentru persoanele desemnate de către cealaltă Parte;
4. Partea primitoare asigură cu mijloace proprii, pe timpul activităţii de cooperare, asistenţa medicală pentru Partea invitată, cu excepţia situaţiilor care presupun tratamentul spitalicesc şi intervenţiile de urgenţă. Acestea din urmă se acoperă pe baza asigurărilor medicale internaţionale.

 Soluţionarea aspectelor financiare şi logistice privind formarea de personal potrivit prevederilor alin.(1) al art. 2 şi art.3 şi 4 se va face conform înţelegerii realizate în acest scop între Părţi, potrivit Planului anual de cooperare.

 Planul anual de cooperare se elaborează pe ani calendaristici/bugetari. În funcţie de evoluţia situaţiei, conţinutul Planului anual de cooperare în vigoare se adaptează în mod corespunzător.

 Structurile de specialitate ale Părţilor elaborează proiectul Planului anual de cooperare şi iau măsuri ca acesta să fie convenit şi aprobat, în timp util, de ambele Părţi.

**Aspectul temporar**

 Prezentul Protocol de cooperare va intra în vigoare la data primirii ultimei notificări prin care Părţile se informează reciproc, pe cale diplomatică, cu privire la îndeplinirea procedurilor legale interne necesare pentru intrarea sa în vigoare şi se aplică cu titlu provizoriu, în totalitate, de la data semnării.

Protocolul de cooperarese încheie pe o perioadă de cinci ani şi se prelungeşte, automat, pentru noi perioade de câte 5 ani, dacă Părţile convin astfel.

 Oricare dintre Părţi poate denunţaprezentul Protocol de cooperare, printr-o notificare scrisă transmisă celeilalte Părţi, prin canale diplomatice. Denunţarea va produce efecte juridice de la data primirii notificării.

1. **Aspectul procedural al negocierilor și semnării**

Partea română a propus inițierea negocierilor pentru încheierea prezentului Protocol de cooperare în prima jumătate a anului 2014.

Negocierile au fost purtate prin intermediul schimbului de corespondență dintre Părți, inclusiv cu suportul atașatului afacerilor interne român detașat în Republica Moldova. Limba de negociere și încheiere a Protocolului este româna.

Protocolul de cooperare vizat urmează a fi semnat de către Ministrul Afacerilor Interne dl Oleg BALAN, cu prilejul vizitei în Republica Moldova a Prim-ministrului României, dl Victor Ponta, planificată în perioada 26-27 august 2015.

Protocolul de cooperare va intra în vigoare la data primirii ultimei notificări prin care Părțile se informează reciproc, pe cale diplomatică, cu privire la îndeplinirea procedurilor legale interne necesare și se va aplica cu titlu provizoriu, în totalitate, de la data semnării.

 În concluzie, reieşind din importanţa consolidării eforturilor autorităţilor poliţieneşti pentru garantarea exercitării eficiente a atribuțiilor stabilite de legislația în vigoare, considerăm oportună inițierea negocierilor și aprobarea semnării **Protocolului de cooperare între Ministerul Afacerilor Interne din Republica Moldova și Ministerul Afacerilor Interne din România în domeniul formării personalului**.

**Ministrul afacerilor interne Oleg BALAN**